เอกชนกว่าแสนราย เข้าระบบบัญชีเดียว
ผู้ประกอบการแห่เข้าทำบัญชีเดียวแล้วกว่า 1 แสนราย หลังไม่เอาผิดย้อนหลัง
13 ก.พ. 2559

ผู้ประกอบการแห่เข้าทำบัญชีเดียวแล้วกว่า 1 แสนราย หลังไม่เอาผิดย้อนหลัง
นายประสงค์ พูนธเนศ อธิบดีกรมสรรพากร เปิดเผยว่า มีผู้ประกอบการที่ยื่นลงทะเบียนทำบัญชีเดียวแล้ว 1 แสนราย คาดว่าเมื่อสิ้นสุดการลงทะเบียนวันที่ 15 มี.ค.นี้ จะมีราว 3 แสนราย จากผู้ประกอบการที่มีสิทธิลงทะเบียนทั้งหมด 4.1 แสนราย ถือว่ามากกว่าที่ประมาณการไว้มาก เพราะมีสิทธิพิเศษทั้งการที่กรมสรรพากรไม่ตรวจภาษีย้อนหลัง และผู้ประกอบการเอสเอ็มอีที่ทุนจดทะเบียนไม่เกิน 5 ล้านบาท และรายได้ปีนี้ไม่เกิน 30 ล้านบาท จะได้รับการยกเว้นภาษีเงินได้นิติบุคคลทั้งหมด และปี 2560 จะเสียภาษีเงินได้เพียง 10%
นอกจากนี้ กรมสรรพากรยังได้หารือร่วมกับสภาวิชาชีพบัญชี และกรมพัฒนาธุรกิจการค้า ถึงอุปสรรคในการลงทะเบียนบัญชีเดียว ซึ่งผู้สอบบัญชีกังวลเรื่องการปรับปรุงบัญชี เกรงว่าจะมีความผิดว่าจะเสียภาษีไม่ถูกต้อง ที่ประชุมจึงมีมติให้สามารถปรับปรุงบัญชี ปี 2558 ได้ โดยถือเป็นการแก้ไขข้อผิดพลาดทางบัญชี ส่งผลให้ทั้งผู้ตรวจสอบบัญชี ผู้ทำบัญชี และผู้ประกอบการมั่นใจเข้าร่วมทำบัญชีเดียวมากขึ้น
นายประสงค์ กล่าวว่า มาตรการดังกล่าวจะทำให้กรมสรรพากรสูญเสียภาษีประมาณ 2 หมื่นล้านบาท แต่จะได้ผลประโยชน์ทางเศรษฐกิจมากกว่า ทำให้ผู้ประกอบการมีมาตรฐานทางบัญชีเป็นสากล และในปี 2562 ผู้ประกอบการที่จะขอสินเชื่อกับสถาบันการเงินจะต้องใช้บัญชีที่เสียภาษีกับกรมสรรพากรในการขอสินเชื่อ
สำหรับภาษีเงินได้บุคคลธรรมดาของรายได้ ปี 2558 ที่เริ่มยื่นตั้งแต่วันที่ 1 ม.ค. 2559 มีผู้ยื่นแล้ว 1.8 ล้านราย จากผู้มีสิทธิ 11 ล้านราย โดยผู้ยื่น 84% เสียภาษีทางอินเทอร์เน็ต และ 50% ของผู้ยื่นมีการขอคืนภาษี ขณะนี้กรมสรรพากรได้จ่ายเงินคืนภาษีแล้ว 2,500 ล้านบาท
สำหรับการปรับโครงสร้างภาษีบุคคลธรรมดาได้สรุปและเสนอให้กระทรวงการคลังพิจารณาแล้วโดยจะมีการเพิ่มหักลดหย่อนค่าใช้จ่ายจาก 6 หมื่นบาท เป็น 1 แสนบาท และไม่มีการตัดทิ้งค่าลดหย่อนต่างๆ โดยกรมสรรพากรจะเสียรายได้เป็นหลักหมื่นล้านบาท แต่จะทำให้ผู้มีรายได้น้อยมีภาระภาษีลดลง โดยการปรับลดภาษีจะมีผลวันที่ 1 ม.ค. 2560 ที่จะต้องยื่นแบบวันที่ 1 ม.ค. 2561